
Reunion di Parlamento riba e tema di Eagle LNG y WEB: 
WEB y LNG tin historia ya caba den e gobierno di avp pero 
no a logra 


PERO TA UN GOBIERNO DRECHI Y HONESTO 
TA LOGRA ESAKI DEN TUR TRANSPARENCIA 


Durante e reunion publico dialuna 13 di december pa trata 
pa trata e tema di Eagle LNG y WEB, Prome Minister Evelyn 
Wever-Croes a indica cu WEB ya caba tabata tin un historia pa 
loke ta trata LNG hunto cu e gobierno anterior di AVP. Partido 
AVP durante su gobernacion, a forsa WEB pa firma un MOU 
cu GasUnie pa bay over na LNG. Esaki pa un periodo di mas 
di 20 aña. Esaki, Prome Minister a expresa ta loke ta wordo 
yama hipocresia den politica. 


Prome Minister a enfatisa durante e 8 añanan cu e tawata 
den Parlamento, partido AVP nunca a trece contractnan aki 
na Parlamento. E unico contract cu AVP a trece Parlamento 
tabata e contract di Citgo cu garantianan cu Gabinete Eman a 
tuma riba su lomba. Esaki tawata firma caba pero door cu nan 
mester a pasa e ley, nan a bin Parlamento cu ne. 


Contrario na Minister Glenbert Croes cu a duna tur hende 
copia, e Gobierno di AVP a pone e documentonan disponibel 
den e sala di biblioteca den Parlamento. Nan a pone dos 
hende sinta, dos bodyguard anto Parlamentarionan, un pa 
un por a bay eyden bay blader den e contract bou vigilancia. 
Esey tabata Gabinete Eman, cartel di corupcion. “Ta bon pa 
Parlamentarionan nobo scucha esaki especial esunnan di 
oposicion, pa nan sa cu ken nan ta cokotia eybanda”, Prome 
Minister a bisa. 


Tambe ta importante pa subraya cu ora ta trata e contract entre 
WEB y Eagle LNG, e negociacionnan a tuma luga hunto cu 
e ex directornan di WEB tambe. E non-disclosure agreement 
(NDA) cu a wordo firma tabata cu e ex directornan di WEB. 


Prome Minister a menciona e acuerdo cu AVP a firma cu 
GasUnie na unda por wak ken a firma pa mara Aruba pa mas 


di 20 aña. Esaki tampoco a yega Parlamento. E contract cu 
Citgo a yega Parlamento despues di varios siman cu el a wordo 
firma y solamente pasobra Land Aruba ta participe na dje. 


Prome Minsiter a indica cu e huristanan den e fraccion di AVP 
y den oposicion mester por sa cu ora Land Aruba ta participe, 
Parlamento mester haye pa controla Gobierno den dje. Pero 
tur otro contract cu Land Aruba no ta participe na dje, cu ta 
entre partidonan cu tin non-disclosure agreement, clausulanan 
confidencial den dje, Gobierno no por duna nan zomaar. 
*Mike Eman sa esaki hopi bon pasobra nunca el a trece nan 
Parlamento y awor Partido AVP y Mike Eman kier hunga martir 
y cu un yoradera sabiendo kico por y kico no”. 


Prome Minister a duna di conoce cu Minister Glenbert Croes 
a duna Parlamento tur loke e por a duna caba y ta buscando 
mas pa duna den tur transparencia. Esey, Prome Minister 
a enfatsa, ta e manera cu Minister Glenbert Croes ta traha, 
contrario na e gabinete di AVP cu no tabata conoce e palabra 
transparencia, y e unico cos cu nan kier a wanta ta e cartel di 
corupcion cu nan tabata tin den energia. 


“Tocante GasUnie pa bay over na LNG, tur hende ta cuestiona 
dicon e partido AVP no por a cera e deal ey. AVP no por a logra 
pero un gobierno di hende drechi y honesto si ta logra. Por ta 
esaki ta e motibo cu AVP y Mike Eman ta haci jaloers awe. E 
motibo pa cua AVP no a logra ta pasobra loke GasUnie tabata 
kier, no tabata cumbini WEB na e momento ey. Gobierno di 
AVP e tempo ey tabata forsa WEB pero WEB no tabata kier 
pasobra nan a sinti cu e prijs di e acuerdo no tabata bon. 
Awor nan ta sinti cu e prijs ta na su luga y p'esey nan a bay di 
acuerdo”, Prome Minister a duna di conoce. 

Prome Minister Evelyn Wever-Croes: 
Reunion di Parlamento riba e tema di Eagle LNG y WEB: 


TRANSICION PA GAS TIN HOPI 
BENEFICIO PA WEB 


Crecemento economico, baha prijs di awa y coriente y crea 
cupo di trabou ta prioridad pa Gabinete Wever-Croes 





Durante e reunion den Parlamento di dialuna 13 di december, 
Prome Minister Evelyn Wever-Croes a enfatisa cu pa Aruba 
transiciona cu gas no ta un decision cu tawata na dje pa tuma 
sino e ta un decision cu a ser tuma prome cu Gabinete Wever- 
Croes a drenta den gobierno cu aprobacion di e gobierno 
anterior, e gobierno di AVP. Loke WEB tabata busca pa mas di 
10 aña ta un partner pa transiciona pa gas pasobra e tin hopi 
beneficio pa WEB. 


Tres aña pasa cu WEB a inverti 240 miyon florin pa cumpra 6 
motor nobo di Wartsila, un inversion grandi, Gobierno no tabata 
tin inspraak den dje tampoco. Prome Minister a menciona cu e 
tambe a cuestiona esaki pasobra e tawata di pensamento cu 
gas ta outdated. Splicacionnan ricibi tawata cu si Aruba bay di 
HFO na algo ‘renewable’, no ta responsabel y no ta pagabel. 
AVP a laga Aruba den mucho debe pa paga esaki. E inversion 
di WEB den e motornan ta pasobra nan tin un levensduur di 
mas di 20 aña. 


E firmamento di contract cu Wartsila a pasa den tur medio di 
comunicacion y eyden WEB a splica kico e beneficionan ta 
pa transiciona di HFO pa LNG. Si haci e contract mas cortico 
e prijs di gas lo bira mas caro cu lo conduci cu prijs di awa y 
coriente ta mas halto y nos no kier yega eynan. Gobierno di 


Aruba a compromete su mes di no hisa awa y coriente manera 
el a wordo hisa na 2014 cu 25%. Gobierno a baha prijs cu 10% 
na comienso di 2020. E contract aki ta brinda e flexibilidad cu 
por reduci e consumo di gas pa poco poco bay over riba un 
parti di energía renobabel mas limpi. Tur esaki ta den liña cu e 
“energie policy’ cu a traha riba dje y alinea cu tur stakeholder. 
E ta den lifia tambe cu e programa di gobernacion. 


Prome Minister a enfatisa cu Gobierno di Aruba ta sali di e 
punto di bista cu prijs di awa y coriente no mag di subi door di 
scoge un tipo di energia mas limpi. Na Aruba tambe ora prijs di 
awa y coriente subi, e ta afecta bo inflacion enormemente lihe 
y p'esey tambe nos tin cu percura p'e no subi. 


“E contrato aki nos a bay di acuerdo pa sinta na mesa pasobra 
nos ta considera esaki e fase transitorio. E proceso di LNG na 
Aruba cu WEB a cuminsa mas di 10 aña pasa, si nos no sigui 
cu ne awor nos lo sigui depende di HFO cu ta e crudo di mas 
sushi cu tin. Esaki no ta bon pa medio ambiente. Si nos no a 
comprometi cu esaki awor, nos lo a sigui depende di HFO cu 
prijsnan sumamente volatiel cu consecuencia cu prijsnan di 
awa y coriente mester bay subi. Esaki ta un momento crucial, 
cu nos ta cuminsa cu transicion y mesora cu estudio pa sa 
unda lo bay di aki. Esaki ta e unico alternativa paso e otro ta 
pa keda depende di HFO cu ta malo pa nos medio ambiente. 
Awor nos ta bay pa energia mas limpi cumpliendo asina cu e 
exigencianan di medio ambiente y e Tratado di Paris. Lo mas 
importante ta cu nos tin un desaroyo economico nobo. Hopi 
aña nos ta buscando pilarnan economico nobo. Esaki ta un 
inversion di 100 pa 150 miyon dollar y 100 cupo di empleo 
nobo. Esaki ta loke nos mester pa nos sali di e crisis aki”, 
prome Minister a duna di conoce. 


Prome Minister a sigui bisa: “Aruba ta den desaroyo. Aruba ta 
den recuperacion y mas lihe nos recupera mas lihe e forsanan 
ant-recuperacion ta lanta cabes. Tin un forsa eyfo cu ta contra 
recuperacion di nos pais, cu no kier wak Aruba desaroya, sali 
di crisis y stop di depende di Hulanda. Tin forsa eyfo cu kier 
wak nos keda na rudia pero e Gobierno aki ta consisti di hende 
homber y muhe cu ta dispuesto pa bay guera mes pa nos futuro 
generacion di e pais aki”. 

Prome Minister Evelvn Wever-Croes: 
Reunion di Parlamento riba e tema di Eagle LNG v WEB: 


PROME MINISTER TA SPLICA E TRAVECTORIA 
DI ACUERDO CU EAGLE LNG V WEB 





Den reunion di Parlamento dialuna 13 di december pa trata 
e tema di Eagle LNG y WEB, Prome Minister Evelyn Wever- 
Croes a presenta cu relatonan anual di su ministerio pa 
specificamente mustra con e proceso di e acuerdo a cuminsa 
cu Eagle LNG. E relatonan aki por wordo hava online pa asina 
tur hende por lesa tocante e travectoria di e acuerdo aki. 


Den e relato anual 2020 riba pagina 48, ta cuminsa cu e 
'National Energie Beleid' v na pagina 51 ta papia tocante di 
e refineria. Aki ta para extensamente e caminda cu Gabinete 
Wever-Croes a cana. Prome Minister a pone e documentonan 
aki 'ter inzage' y a menciona cu no ta prome biaha el a bin 
Parlamento pa informa tocante esaki. Den e documentonan 
por mira tambe kendenan tabata den e comision v ken a forma 
parti di e gruponan di experto. Gobierno a apunta Director di 
RDA, señor Arends, cu tawata presente tambe den Parlamento, 
como esun na cabes di e comision come independiente y haci 
e sondeo pa busca cual ta e miho alternativanan pa Aruba. 
Den un Ministeriéle Beschikking, Gobierno a apunta ki tipo di 
experticio tin mester. 


- 1 juni: di un forma transparente y obhetivo a yega na 
areglo cu notario pa asina haci ful e proceso di busca un 
operador pe refineria of otro actividad. Prome biaha den historia 
un Gobierno a haci esaki y asina Eagle a drenta Aruba. Un 
destaho basa riba principionan di Trade World Organization. 

- 1 di juni a cuminsa e proceso di Request Expression 
of Interest (REOI 1A, 1B y 2). E 1A ta pa esnan interesa den 
inverti den refineria, 1B ta pa esnan cu ta interesa den un otro 
industria petroquimico, y 2 ta cualkier otro tipo di actividad. 

- 8 di juni: A anuncia publicamente cu e proceso ta start, 
nan mester a hinca nan bid na notario via digital. Prome Minister 
a enfatisa cu no tabata tin ningun metemento di politiconan 
den e proceso aki. 

- 17 di juli: Nan tabata tin te cu 17 di juli pa entrega nan 
proyecto, pero mirando cu Covid-19 a dal, Gobierno a rek e te 


31 di juli. 

- 31 di juli: E ceramento di e inscripcion tabata live pa tur 
hende mira cu no mester tin niun duda den e proceso aki. 

- Entre 12 di augustus y 10 di september, e comision a 
haci un pre-screening di tur cu a entrega. 

- 27 di augustus: A sali un press release informando e 
procedura y unda ta para. 

- 10 di september: A entrega na Gobierno e rapport 
preliminario. 


Pa REOI 1 tabata tin 26 compania y pa REOI 2 tabata tin 
22 compania. A drenta fase 2 na unda a bay evalua e parti 
industrial, technico, economico, medio ambiente, salubridad 
y siguridad na pia di trabou y loke ta 'compliance' y legal. 
Gobierno Mericano a brinda nos un man pa mira e parti di 
‘compliance’ y ‘screening’. 


- 15 di september: A saca e diesnan di REO! 1 y e sietenan 
pa REO! 2. 

- 28dinovember: Nanaentregaerapportdirecomendacion 
pa sigui cu REO! 1A cu Quantum, REO! 1B Eagle LNG y 2a 
ser wanta un rato. 

- 29 di november: A duna RDA y Eagle e green light pa 
bay sinta cu otro. 

- 15 di cecember: RDA y Eagle a firma un statement pa 
sigui cu negociacion. 


E meta di Gobierno den e proceso tabata solamente pa facilita 
y percura pa inversionistanan bin Aruba. E momento aki Aruba 
tabata den pandemia y p'esey Gobierno a haci loke tabata 
na alcanse pa proyectonan por wordo realisa. Gobierno a 
pidi departamentonan di gobierno pa sinta cu tur interesado y 
inversionistanan cu e peticion pa agilisa e proceso. Pa Gobierno 
tabata hopi importante pa realisa un vision energetico. Esaki a 
tarda te fin di 2020 pero Prome Minister a haya tur stakeholder 
alinea den un vision di energia pa pais Aruba, contrario na e 
mandatario anterior cu no a haya sosten di su locura green. 


E vision den liñanan grandi ta pa awor nos ta na 17% energia 
renobabel, pa 2024 nos mester yega na 35%, y na 2030 nos 
mester yega na 50%. Asina nos ta contribui cu nos parti di limita 
e calentamento global di 1.5 grado celcuis. Ta den e vision 
aki di energia ta unda WEB a bay sinta na mesa cu Eagle 
LNG y na Maart e aña aki, riba iniciativa propio di WEB, nan a 
cuminsa negocia riba e deal cu awor aki nan a yega na otro. 
“Asina Eagle LNG a drenta Aruba, un procedura totalmente 
transparente y independiente”, Prome Minister Evelyn Wever- 
Croes a duna di conoce. 

Prome Minister Evelyn Wever-Croes: 
Reunion di Parlamento riba e tema di Eagle LNG y WEB: 


GABINETE WEVER-CROES A INTRODUCI 
‘CORPORATE GOVERNANCE CODE’ COMO 
PUNTO PRINCIPAL DEN SU MANEHO DI 
INTEGRIDAD Y CABA CU METEMENTO POLITICO 





E cartera di Energia a cay bou maneho di Prome Minister Evelyn 
Wever-Croes durante 4 afia largo durante Gabinete Wever- 
Coes |. Den reunion di Parlamento dialuna 13 di december pa 
trata e tema di Eagle LNG y WEB, Prome Minister a enfatisa 
cu e acuerdo aki a cana su caminda manera debe ser, y ta 
contene varios beneficio pa Aruba. Prome Minister a cuminsa 
su disertacion den Parlamento enfatisando e manera integro cu 
el a traha cu tawata contrario cu e maneho cu e ex mandatario 
a traha. 


“E trayectoria a tuma luga durante cu ami tabata e Minister 
encarga y mi ta kere cu ta mas cu husto pa trece esaki padilanti 
pa asina mustra con nos ta funciona den nos gobiernonan”, 
Prome Minister a enfatisa. 


Prome Minister a duna di conoce cu na 2017 cu el a haya e 
cartera di energia, mas bien el a encontra un cartel di corupcion 
bou di Gobierno di AVP. E unico cos cu e Gobierno di AVP a haci 
cu nos companianan estatal tawata uza nan como grabbelton 
pa nan por gasta placa y manda periodistanan bay biaha cu 
nan y pa publica propaganda. Nos ta cora e propaganda di ex 
prome minister cu a costa miles di dollar pa su cara sali den un 
articulo na Merca. 


Prome Minister a haci un invitacion na Parlamentarionan 
nobo, especialmente ensan di oposicion, pa lesa e rapport di 
forensic di RDA pa nan sa ta cu ken nan ta haciendo complot. 
E hendenan aki di AVP, por wordo compara cu un cartel di 


corupcion y e rapposrt di RDA ta prueba esaki di pagina 1 te 
na e ultimo pagina. 


“E forzanan cu awe ta bringa nos, ta parti di e cartel ey. P'esey 
mi kier alerta Parlamento cu tin hopi forsa andando aki tras. 
Forzanan cu nos ta bringando 4 aña caba y cu tabata tin man 
liber durante 8 aña di Gabinete Eman, Gabinete di corupcion 
den e cartel di corupcion'. 


Gabinete Wever-Croes |, bou maneho di Prome Minister Evelyn 
Wever-Croes, a introduci 'corporate governance' como punto 
principal den su maneho di integridad y caba cu metemento 
político. E vision tabata pa crea un situacion na Aruba pa libra 
nos futuro generacionnan di e coruptonan di AVP y tur cu a 
sostene nan. 


Gabinete Eman | Y ll a percura pa corumpi nos companianan 
estatal, casi manda nan bancarota. RDA a genera Awg 20 
miyon den apenas un aña y mei cu a bay den nan saco. 
Gabinete Wever-Croes | a stop esaki. Metemento di politica 
den companianan estatal mester termina. 


Prome Minister a enfatisa cu den 4 aña di su maneho, y esaki 
directornan dicompanianan porverifica, enoa vamadirectornan 
di companianan contrario na e prome minister anterior di 
gobierno di AVP si tawata haci pa pusha su campafiadornan. 
Tampoco Prome Minister a pidi niun compania pa paga pa 
propaganda den revistanan caro manera si nan mester a 
haci pa e prome minister anterior. Y mas ainda, nunca Prome 
Minister a pidi niun compania estatal pa paga biahenan di 
periodista pa nan biaha cu ne y cubri su pasonan den exterior. 
Esaki, lamentabelmente, tabata costumber di Mike Eman y su 
'corupte bende’. 


Prome Minister a duna di conoce cu su maneho riba e tereno di 
energia, ta documenta den su relatonan annual di su ministerio. 
E relatonan aki por wordo haya online pa asina tur hende por 
wak kico a wordo haci riba tereno di corporate governance pa 
companianan estatal. Transparencia y bon gobernacion desde 
inicio di su maneho tawata tin prioridad pa Prome Minister 
Evelyn Wever-Croes. 

MINISTER Xiomara Maduro 


Finansa y Cultura 

MINISTER Dangui Oduber 


Turismo y Salubridad Publico 


3 DIA CU POR WALK-IN PA RICIBI 
BOOSTERSHOT PA PERSONA NAN DI 55 
AÑA BAI ARIBA Y E VACUNA cu BO FANM: 


Awe, 14 December, ta e prome dia di 3 dia di campaña unda 
por “walk in" na Centro Libertador Betico Croes na Santa Cruz 
pa busca e vacuna cu falta, sea ta prome dosis, di dos of e 
“Booster Shot”. Minister di Salud Publico, Sr. Dangui Oduber, ta 
contento pa comparti cu e acogida di awe tawata uno exitoso. 











Akinan ta sigui algun informacion pa tene na cuenta ora di bai 
busca vacuna: 


- Prome dosis; Pa ricibi prome dosis mester tin minimo 12 aña 
y mester presenta cu AZV. Muchanan menor di edad mester 
bin acompaña pa un mayor. E persona cu no tin AZV pero 
ta biba na Aruba, mester prueba cu eta biba na Aruba pa un 
periodo caba. Es cu tin paspoort Hulandes mester prueba cu 
e ta biba na Aruba pa mas cu 1 luna y es cu no tin paspoort 
Hulandes mester prueba cu e ta biba na Aruba pa mas cu 2 
luna. Studiantenan Arubiano bibando den exterior por vacuna 
unabes cu nan ta na Aruba si nan por prueba cu nan ta 
studiando den exterior. 








- Di dos dosis; Pa ricibi di dos dosis e persona mester a ricibi su 
prome dosis mas cu 3 siman atras. E persona mester presenta 
cu su prueba di vacunacion anterior y su AZV. 


Dosis 1, IK ‘Shot 





- ‘Booster Shot" Pa ricibi e 'booster shot’ e persona mester tin 
minimo 55 afia y ta nesesario cu e persona a ricibi su di dos 
dosis di vacuna mas cu 6 luna atras. E persona cu despues 
di a ricibi su di dos vacuna a test positivo pa COVID mester 
warda 6 luna despues di a test positivo pa busca su ‘booster 
shot. 

Un gran cantidad di hende ta acudiendo cual ta importante pa 
nos sigui recupera nos economia. 

Finalmente Minister Oduber kier a recorda comunidad cu tin 
2 dia mas unda por pasa pa busca e vacuna cu bo falta y 
mustra un acto di solidaridad y reponsabilidad pa boso mes, 
boso famia y boso pais. 

Minister Dangui Oduber: 


STAATSSECRETARIS BLOKHUIS MASHA 
SATISFECHO CU E PROGRAMA DI VACUNA 
PRESENTA NA DJE 


Awe, 14 December, Ministerio di Salubridad Publico a ricibi 
bishitafordiunrepresentante di Ministerie van Volksgezondheid, 
Welzijn en Sport (VWS) di Hulanda. E bishita aki a wordo teni 
en cuadro di e programa actual di vacunacion na Aruba cu ta 
recarda e prome vacuna, di dos vacuna y e “booster shot”. 





Un bishita a wordo haci na Centro Libertador Betico Croes, na 
Santa Cruz, unda cu VWS a haña e oportunidad pa mira unda 
ta administrando vacuna durante 3 dia largo. Na un centro 
grandi asina, ta mas facil ofrece e posibilidad pa mas persona 
jega y haña chens na un manera organiza pa ricibi nan di 
prome vacuna, di dos vacuna of e booster shot. 


Tambe VWS a haña oportunidad pa wak e bus cu lo bai core 
di bario pa bario, pa asina promove y stimula mas hende tuma 
nan vacuna 


VWS a keda masha satisfecho cu e programa presenta na 
nan y a mustra aprecio cu nan por a bishita Centro Libertador 
Betico Croes y sera conoci cu e Bus di Vacuna. 


Un danki ta bai na Staatssecretaris Blokhuis y VWS pa nan 
sosten financiero, cu Aruba awe por tin un bus asina aki 


Finalmente un recordatorio cu tin 2 dia mas unda por ‘Walk In’ 
entre 8or di mainta y 4or di atardi na Centro Libertador Betico 
Croes, non-stop, pa busca e vacuna cu bo falta sea ta e prome 
dosis cuminsando for di 12 aña, di dos dosis of e 'booster shot’ 
cuminsando for di 55 aña 

MINISTER Rocco Tjon 








Husticia y Asuntonan Social 








A REUNI CU E DOCENTENAN ENCARGA CU 
CURSONAN DI “KINTERVIEW” PA JEUGD 
EN ZEDEN POLITIE 


Recientemente, Minister di Husticia y Asuntonan Social Sr. 
Rocco Tjon a reuni cu Sra. Pascale Franck y Sr. Bert Groen 
kende ta e docentenan cu a encarga cu e parti di teoria den 
cuadro di “kinterview’; e “studio verhoor” pa hobennan menor di 
edad. Sra. Franck y Sr. Groen tin mas di 30 afia di experencia 
den e trabou aki, pues ta dos persona hopi renombra riba e 
materia aki, y nan ta autor tambe di diferente buki, manera 
“One safe place for hope and empowerment”. A cuminsa cu 
planes pa sigui amplia e curso aki na inicio di aña 2022. 


Manera ta conoci 21 persona a atende e parti di teoria den 
cuadro di 'kinterview', cual a termina y lo sigui cu e parti 
practico na inicio di Januari di aña 2022. Banda di esaki tambe 
a haci palabracion cu Sra. Daphny Tecklenborg, kende ta e 
funcionario pa loke ta e Family Justice Center, pa sigui inverti 
den e partinan di curso y “opleiding” como cu esey ta un 
parti hopi importante. Manera ta conoci, tur stakeholders den 
cuadro di esaki a subraya e importancia di e cursonan aki. 
Muy en particular e “orde van advocaten' a señala cu pa nos 
por duna castigonan mas halto, e investigacion mester ta uno 
integral como tambe uno bon conduci. Pa e motibo ey, algo cu 
semper ta para central ora di haci un investigacion, ta e parti di 
'waarheidsvinding', pues haya sa e berdad. 


Pa nos por sigui percura pa e tematica aki haya su debido 
atencion, e profesionalnan a indica cu e ta importante pa inverti 
den cursonan cu ta enfoca riba e parti di comparti informacion. 
Tambe ta importante pa enfoca den permisonan cu ta necesario 
pa cu esaki, pa asina e informacion cu ta conoci caba wordo 
usa di un forma mas optimal den henter e cadena hudicial y e 
cadena social. 


Por ultimo, e Mandatario a splica cu e cursonan aki ta 
enfoca riba e parti di “free recall” pues e “dos and don'ts” pa 
e 'hulpverleners' pero tambe entrenamentonan pa amplia e 
familiarisacion cu proceduranan y reglanan. Tambe e ta enfoca 











riba un parti cu ta hopi importante, cual ta e parti di con ta trata 
“valse beschuldiging”, pues acusacionnan falso. Pa e motibo 
aki, Sra. Daphny Tecklenborg ta bay pone un “opleidingsplan” 
den otro pa asina cu nos inicia aña 2022, nos por cuminsa 
cu e diferente cursonan aki cu ta hopi importante pa henter e 
campo aki. 


ONLI 

Minister Rocco Tjon: 


A FIRMA ACUERDO CU ARTISTA SR. GILBERT 
SENCHI PA UN BUSTO DEN HONOR Y 
MEMORIA DI EX-MIEMBRO DI CUERPO 

POLICIAL DI ARUBA SR. TINO RUIZ (QEPD) 


Awe mainta den un reunion ameno, Minister di Husticia y 
Asuntonan Social Sr. Rocco Tjon a haya un presentacion 
cortico di artista reconoci, Sr. Gilbert Senchi, di su trayectoria 
como artista como tambe tur e piesanan di arte cu e a traha 
pa diferente causa na Aruba y rond mundo. Sr. Gilbert Senchi 
ta e artista cu a keda encarga pa traha e busto di ex colega y 
miembro honorabel di Cuerpo Policial di Aruba Sr. Tino Ruiz. 






















Na aña 2017 Sr. Tino Ruiz a perde su bida eherciendo su 
trabou, un trabou unda cu e la huramenta pa traha cu alma 
y cuerpo pa pais Aruba, cual e la haci sigur. Pa e motibo ey, 
lo honra Sr. Tino Ruiz como un baluarte di Cuerpo Policia di 
Aruba. E proyecto aki lo tin un duracion di mas o menos cuatro 
luna y lo wordo poni na rotonde di Noord, banda di Misa Santa 
Ana. 

















Endy Croes 



























na Dakota p'e final di basketball escolar pa scol avansa. E 
competencia di basketball ta un di e actividadnan cu IBISA 
ta organisa durante aña pa nos hobennan y siman pasa a 
tuma luga final den diferente disciplina. Resultado di e torneo 
di basketball ta lo siguiente na di tercer luga a keda Maria 
College, sub campeon ta Colegio Nigel Matthew y e ganado 
absoluto di e torneo di basketball ta San Augustin College. 


Minister Endy Croes ta gradici IBISA p'e invitacion. Alabas ta 
felicita tur e scolnan y nos hobennan cu a participa y haci e 
torneo uno exitoso. Tambe e Mandatario ta gradici e mayornan 
cu ta apoya nan yiunan y duna nan e sosten pa por practica 
deporte. Pa finalisa e Minister Endy Croes a duna palabra di 
danki n'e ekipo di IBISA, referee y e boluntarionan cu ta traha 
cu amor y pasion pa deporte. IBISA y deporte den su totalidad 
por conta cu sosten di Ministerio di Deporte. Masha pabien n'e 
ekiponan ganado. 

MINISTER DI ENSEÑANSA Y DEPORTE A DUNA 
INICIO NA AQUATHLON BACOLAR 2021 


Diasabra pa 7'or di mainta Minister Endy Croes tabata 
presente na Linear Park pa duna inicio na competancia anual 
di Aquathlon Escolar 2021 organisa pa IBISA. Un total di 
300 atleta di diferente scol y diferente edad a participa den 
Aquathlon Escolar 2021 esaki tabata encera core na pia y 
landa den lama y despues core na pia atrobe. 





E Mandatario a expresa cu e tabata un mainta placentero yena 
cu hopi energia unda cu hopi mayor, docentenan y famianan 
tabata riba pia apoyando nos hobennan. Un bunita evento. 
Danki di curason na e ekipo di IBISA, Cuerpo Policial Aruba 
y boluntarionan cu a contribui pa organisa un mainta asina 
exitoso pa nos hobennan. Ban keda traha di curason pa nos 
hobennan y pa e deporte. Minister Endy Croes ta gradici IBISA 
pa e invitacion y alabes ta felicita tur e atletanan cu a cay den 
premiacion. 

MINISTER Guillfred Besaril 
Minister Plenipotenciario 











DELEGACION DI STATEN A BISHITA 
ARUBAHUIS 

















Un delegacion di Staten di Aruba cu recientemente tabata 
na Hulanda a bishita Arubahuis. E delegacion a consisti di 
Presidente di Staten mr. Edgard Vrolijk, lider di fraccion di 
MEP drs. Shailiny Tromp-Lee, lider di fraccion di Accion 21 
Miguel Mansur, Raymicheline Raymond Msc di Partido Raiz, 
Louisette Christians-Yarzagaray di MEP y griffier di Staten mr. 
drs. Herman Hek. 


Na nan yegada e delegacion a wordo ricibi pa Minister 
Plenipotenciario, sr. Guillfred Besaril, director a.i. di Arubahuis 
mr. Glenn Ling y personal di Arubahuis. Den sala Betico e 
delegacion a reuni cu minister Besaril caminda a papia di e 
trabao y responsabilidad di Arubahuis como representante 
oficial di Aruba na Hulanda. A elabora riba e diferente retonan 
cu Arubahuis ta enfrentando den actualidad muy en especial 
e problemanan cu e studiantenan di Aruba ta haña nan mes 
confronta cune una bez nan bini Hulanda pa continua cu nan 
estudio. 





E delegacion a gradici Minister Besaril pa e informacion brinda 
nanan y cu sigur pa e miembronan di Staten nobo ta informacion 
hopi importante den nan trabao como parlamentario. 

Departamento di Salud Publico: 
UPDATE 14 DI DECEMBER 2021 


Segun resumen di awe 10 persona a recupera y un total di 
40 caso nobo di COVID-19 a keda registra di cual 4 ta no- 
residente. E cifranan aki ta representa un ‘Positivity rate’ bou 
di nos residentenan di 19%. E cantidad di casonan activo di 
COVID-19 pa awe ta 210 y cantidad di fayecidonan relaciona 
cu COVID-19 a aumenta na 178, forsa na famia di e fayecido. 
Datos ta ilustra casonan nobo di COVID cu un average semanal 


di 23 caso pa dia y un averahe di ‘positivity rate’ semanal di 
16% pa dia. 


Actualmente na Aruba tin 7 persona interna debi na COVID 
di cual den ICU tin 4 persona y riba piso general tin 3. Na 
Colombia tin actualmente 6 persona den ICU y ninguno (0) 
riba piso general. 

Bebe mas cu ta posibel! 


Awa ta yuda elimina e toxinanan y ta hidrata e organonan pa 
mantene nan sano. Sigura bo mes cu tur e integrantenan di bo 
famia bebe minimo seis glas di awa pa dia. Pa logra esaki, bo 
por inclui un glas di awa cu cada cuminda, incluyendo ora bo 
come cualkier 'snack' nutritivo. Evita e consumo di bebidanan 
cu sucu, ya cu esakinan ta dañino pa bo salud y ta debilita bo 
organismo. Pa combati COVID-19 bo mester mantene bo salud 
y vacuna, ya cu ta comproba cu e vacuna tin un efectividad 
halto pa proteha bo y evita transmision. Ban uza tur e herment- 
nan cu nos tin pa caba cu e virus aki na nos isla! 


Ami 


Laba man 
frecuentemente 


Mantene 1.5M 
minimo di distancia 


Uza tapa boca 
paden di tur luga 

